CELEX: 32019D0160
Language: el
Date: 2019-01-24 00:00:00
Title: Εκτελεστική απόφαση (ΕΕ) 2019/160 της Επιτροπής, της 24ης Ιανουαρίου 2019, σχετικά με την πρόβλεψη προσωρινής παρέκκλισης από τους όρους που απαιτούνται για τους πιστοποιημένους σπόρους σύμφωνα με τις οδηγίες 66/401/ΕΟΚ και 66/402/ΕΟΚ του Συμβουλίου [κοινοποιηθείσα υπό τον αριθμό C(2019) 305] (Κείμενο που παρουσιάζει ενδιαφέρον για τον ΕΟΧ)

1.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 31/75
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/160 ΤΗΣ ΕΠΙΤΡΟΠΗΣ
         της 24ης Ιανουαρίου 2019
         σχετικά με την πρόβλεψη προσωρινής παρέκκλισης από τους όρους που απαιτούνται για τους πιστοποιημένους σπόρους σύμφωνα με τις οδηγίες 66/401/ΕΟΚ και 66/402/ΕΟΚ του Συμβουλίου
         
            
               [κοινοποιηθείσα υπό τον αριθμό C(2019) 305]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών (1) και την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά (2), και ιδίως το άρθρο 17 παράγραφος 1,
         Εκτιμώντας τα ακόλουθα:
         
                     (1)
                  
                  
                     Το ασυνήθιστα θερμό και ξηρό κλίμα στη Σουηδία το 2018 προκάλεσε έλλειψη υγρασίας στο έδαφος, η οποία ζημίωσε και καταπόνησε τη βλάστηση με αποτέλεσμα τη μείωση της απόδοσης και την υποβάθμιση της ποιότητας των σπόρων.
                  
               
                     (2)
                  
                  
                     Οι δυσκολίες εφοδιασμού σε σπόρους επιτάθηκαν, επίσης, από την υγρή περίοδο συγκομιδής του 2017, η οποία προκάλεσε στη Σουηδία την έλλειψη σπόρων προς σπορά για την εαρινή σπορά το 2018.
                  
               
                     (3)
                  
                  
                     Ως εκ τούτου, η Σουηδία διαθέτει σήμερα περιορισμένο μόνο αριθμό σπόρων εαρινών κτηνοτροφικών φυτών προς σπορά και σπόρων εαρινών δημητριακών προς σπορά που έχουν απομείνει από την προηγούμενη περίοδο, και δεν θα είναι σε θέση να συγκομίσει αρκετούς σπόρους για να καλύψει τη ζήτηση την άνοιξη του 2019.
                  
               
                     (4)
                  
                  
                     Άλλα κράτη μέλη, τα οποία επίσης αντιμετωπίζουν εν μέρει προβλήματα συγκομιδής, μπόρεσαν να καλύψουν τις ανάγκες της Σουηδίας σε σπόρους προς σπορά σε περιορισμένο μόνο βαθμό.
                  
               
                     (5)
                  
                  
                     Με βάση τις ανωτέρω περιστάσεις, η Σουηδία αντιμετωπίζει και αναμένεται να εξακολουθήσει να αντιμετωπίζει προσωρινά δυσκολίες στον γενικό εφοδιασμό σπόρων εαρινών κτηνοτροφικών φυτών προς σπορά και σπόρων εαρινών δημητριακών προς σπορά. Ο μόνος τρόπος για να υπερπηδηθούν οι δυσκολίες αυτές είναι να επιτραπεί, για μια συγκεκριμένη περίοδο και για την κατάλληλη μέγιστη ποσότητα, η εμπορία στην Ένωση πιστοποιημένων σπόρων εαρινών κτηνοτροφικών φυτών προς σπορά και σπόρων εαρινών δημητριακών προς σπορά που παράγονται στη Σουηδία από την κατηγορία πιστοποιημένων σπόρων δεύτερης γενεάς.
                  
               
                     (6)
                  
                  
                     Επομένως, η παρέκκλιση που προβλέπεται στην παρούσα απόφαση θα πρέπει να επιτρέψει την εμπορία στην Ένωση πιστοποιημένων σπόρων εαρινών κτηνοτροφικών φυτών προς σπορά και σπόρων εαρινών δημητριακών προς σπορά που παράγονται στη Σουηδία από την κατηγορία πιστοποιημένων σπόρων δεύτερης γενεάς, υπό ορισμένες προϋποθέσεις και περιορισμούς.
                  
               
                     (7)
                  
                  
                     Από τις πληροφορίες που διαβίβασε στην Επιτροπή η Σουηδία προκύπτει ότι, συνολικά, απαιτείται ποσότητα 2 525 τόνων σπόρων εαρινών κτηνοτροφικών φυτών προς σπορά και 18 240 τόνων σπόρων εαρινών δημητριακών προς σπορά για να αντιμετωπιστούν οι εν λόγω δυσκολίες εφοδιασμού έως τις 30 Ιουνίου 2019.
                  
               
                     (8)
                  
                  
                     Η παρέκκλιση δεν θα πρέπει να θίγει την εφαρμογή των υπόλοιπων όρων για την κατηγορία πιστοποιημένων σπόρων δεύτερης γενεάς, όπως ορίζονται στις οδηγίες 66/401/ΕΟΚ και 66/402/ΕΟΚ.
                  
               
                     (9)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Επιτρέπεται η εμπορία στην Ένωση πιστοποιημένων σπόρων εαρινών κτηνοτροφικών φυτών προς σπορά και σπόρων εαρινών δημητριακών προς σπορά που παράγονται στη Σουηδία από την κατηγορία πιστοποιημένων σπόρων δεύτερης γενεάς για μια περίοδο η οποία θα λήξει στις 30 Ιουνίου 2019 και υπό τις προϋποθέσεις που αναφέρονται στις παραγράφους 2 έως 5.
            
            
               2.   Η συνολική ποσότητα των σπόρων προς σπορά που εγκρίνεται για εμπορία στην Ένωση σύμφωνα με την παρούσα απόφαση δεν υπερβαίνει τους 2 525 τόνους για τους σπόρους εαρινών κτηνοτροφικών φυτών προς σπορά και τους 18 240 τόνους για τους σπόρους εαρινών δημητριακών προς σπορά.
            
            
               3.   Οι σπόροι που αναφέρονται στην παράγραφο 1 συμμορφώνονται με τις απαιτήσεις που ορίζονται στο παράρτημα II της οδηγίας 66/401/ΕΟΚ και στο παράρτημα II της οδηγίας 66/402/ΕΟΚ όσον αφορά τους όρους που πρέπει να πληρούνται από τους σπόρους προς σπορά της κατηγορίας πιστοποιημένων σπόρων δεύτερης γενεάς.
            
            
               4.   Με την επιφύλαξη των απαιτήσεων επισήμανσης των οδηγιών 66/401/ΕΟΚ και 66/402/ΕΟΚ, η επίσημη ετικέτα περιέχει τη δήλωση ότι οι εν λόγω σπόροι ανήκουν σε κατηγορία χαμηλότερη από την κατηγορία πιστοποιημένων σπόρων δεύτερης γενεάς.
            
            
               5.   Η εμπορία των σπόρων που αναφέρονται στην παράγραφο 1 επιτρέπεται κατόπιν αίτησης για την έγκριση εμπορίας σύμφωνα με την παρούσα απόφαση.
            
         
         
            Άρθρο 2
            Το κράτος μέλος κοινοποιεί αμέσως στην Επιτροπή και στα άλλα κράτη μέλη τις ποσότητες για τις οποίες έχει χορηγήσει έγκριση εμπορίας σύμφωνα με την παρούσα απόφαση.
         
         
            Άρθρο 3
            Η παρούσα απόφαση απευθύνεται στα κράτη μέλη.
         
         
            Βρυξέλλες, 24 Ιανουαρίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ 125 της 11.7.1966, σ. 2298/66.
         
            (2)  ΕΕ 125 της 11.7.1966, σ. 2309/66.